Grondonteiening sonder vergoeding: Verhore begin dié weekArgieffoto Die parlement se gesamentlike grondwetlike hersieningskomitee oor onteiening sonder vergoeding gaan ŉ verskaffer inkontrakteer om te help om die meer as 700 000 insette te analiseer. Die parlement het Sondag gesê insette waarvan die outeur nié geïdentifiseer word nie, sal as ongeldig verklaar word. Dit kom nadat die publiek vroeër gevra is om insette te lewer op die voorgestelde wysiging van die grondwet om voorsiening te maak vir grondonteiening sonder vergoeding. Die gesamentlike parlementêre grondwethersieningskomitee het verlede maand vergader om sy program vir openbare verhore oor die voorgestelde wysiging te bespreek. Die komitee is opdrag gegee om art. 25 van die Grondwet te hersien om dit moontlik te maak vir die staat om grond te onteien in openbare belang en om die nodige grondwetlike wysigings voor te stel. Hierdie proses verg egter dat die komitee die publiek moet nooi om kommentaar op die proses te lewer om alle belanghebbendes se sienings te kry en in ag te neem. Moloto Mothapo, woordvoerder van die parlement, sê die hersieningskomitee is in die proses om sy kapasiteit te verhoog deur ŉ diensverskaffer te verkry om die voorleggings te analiseer om sodoende te verseker dat elke inset oorweeg kan word. Mothapo sê selfs insette met ŉ naam, ŉ selfoonnommer of ŉ e-posadres sal oorweeg word. Die komitee sal ook van 27 Junie tot 4 Augustus openbare verhore in al nege die land se provinsies hou om die voorgestelde wysiging te bespreek. Die verrigtinge skop glo dié week af in Limpopo en op 27 Junie in die Noord-Kaap. Mondelinge vertoë sal van 7 tot 17 Augustus in die parlement aangehoor word. Daarna sal die komitee oor sy konsepverslag beraadslaag wat na verwagting op 11 September 2018 gereed sal wees, waarna aanbevelings aan die nasionale vergadering gemaak sal word. “Die verhore moet beskou word as ŉ geleentheid om ŉ meer regverdige en billike Suid-Afrika te bou waarin ons volle en doeltreffende gebruik van die land se hulpbronne moet maak,” sê hy. “Dit is dus noodsaaklik dat ons voordeel trek uit die verhore in plaas daarvan om dit as ŉ bedreiging te sien. Almal het onder die Grondwet ŉ geleentheid om hul standpunt uit te druk in ŉ regverdige en inklusiewe samelewing. Die hoofdoelwit van die verhore is om te verseker dat soveel moontlik burgers die geleentheid kry om hul standpunte in die belang van deelnemende demokrasie te lig.” Om te verseker dat die verhore binne die gestipuleerde tyd plaasvind, gaan die komitee in twee verdeel en gelyktydig in verskillende provinsies werk. Die verhore sal afsluit in die Wes-Kaap. Gedurende September sal die komitee beraadslaag oor sy konsepverslag voordat sy aanbevelings aan die Nasionale Vergadering en die Nasionale Raad van Provinsies voorgelê word.